রবিবার বিকেল ৪টের পরে পুণের হিনজেওয়াদির রাজীব গাঁধী তথ্য-প্রযুক্তি পার্কে নিজের দফতরে কাজ করছিলেন কে রাসিলা রাজু। ইনফোসিসের মহিলা কর্মী বছর পঁচিশের রাসিলা রাজুর বাড়ি কেরলে। একই সময়ে বেঙ্গালুরুতে তাঁর সঙ্গেই কাজ করছিলেন আরও দু’জন। পুণে থেকে অনলাইন হওয়ার কথা ছিল রাসিলার। কিন্তু, সময় পেরিয়ে গেলেও রাসিলা অনলাইন হচ্ছিলেন না। রাসিলা রাজু যেখানে বসে কাজ করছিলেন সেটা ইনফোসিস বিল্ডিং-এর দশতলা। রাসিলার ওয়ার্ক স্টেশনের আশপাশে কেউ তখন কাজ করছিলেন বলেও জানা গিয়েছে।
আরও পড়ুন
প্রেমের প্রত্যাখ্যানেই কি খুনের চক্রান্ত? গ্রেফতার অন্তরার সেই ‘বন্ধু’
রাসিলাকে বেঙ্গালুরু থেকে তাঁর প্রজেক্ট ম্যানেজার ফোনও করেন। কিন্তু, তাতেও কোনও সাড়া মেলেনি। প্রায় ঘণ্টাখানেক এভাবে চলার পরে বেঙ্গালুরু থেকে ওই ম্যানেজার পুণেতে রাসিলার অফিসের নিরাপত্তাকর্মীকে ফোন করেন। রাসিলা কেন ফোন ধরছেন না তা দেখতে বলেন তিনি। নিরাপত্তাকর্মী দেখেন রাসিলা তাঁর ওয়ার্ক স্টেশনের কাছে অচৈতন্য অবস্থায় মেঝেতে পড়ে আছেন। তাঁর গলায় কেবলের ফাঁস লাগানো। 
এরপরই নিরাপত্তাকর্মী পুলিশে খবর দেন। প্রাথমিক তদন্তে পুলিশের অনুমান গলায় ফাঁস লাগার কারণেই রাসিলার মৃত্যু হয়েছে। ঘটনাটি খুন বলেই মনে করছে পুলিশ। পুণের অতিরিক্ত পুলিশ কমিশনার বৈশালী যাদব জানিয়েছেন, ঘটনাটি বিকেল ৫টা নাগাদ হলেও তাঁরা রাত ৮টা নাগাদ খবর পান। প্রাথমিক তদন্তে কে রাসিলা রাজুর রহস্যময় মূত্যুতে খুনের অভিযোগ দায়ের করা হয়েছে। অফিসে নিরাপত্তারক্ষীরা থাকার সত্ত্বেও এই ঘটনা কী ভাবে ঘটল, তা খতিয়ে দেখছে পুলিশ। সিসিসিটি ফুটেজও খতিয়ে দেখা হচ্ছে। এখন পর্যন্ত পাওয়া খবরে ঘটনায় এক নিরাপত্তারক্ষীকে গ্রেফতার করেছে পুলিশ।